Казка пра Ласку  
*Еўдакія Лось*

Ціха, дзеці,

Паслухайце казку

Пра дзяўчынку харошую —

Ласку!

Дзе жыве яна,

Як выглядае,

З кім сябруе,

Каму памагае.

\* \* \*

Неяк Ласку угледзеў

Сяргейка,

Хоць і слёзы блішчалі

На вейках.

Захварэў неўспадзеўкі

Хлапчына.

Сінява залягла

Пад вачыма.

Парашкі ён глытаў

I пілюлі,

Смеху хлопчыка

Доўга не чулі.

I тады да ягонага

Ложка

Падышла, нібы цень,

Басаножка.

Падышла неўзаметку

Малая,

За плячыма —

Каса залатая.

— Ты Сяргейка?

Пытае ласкава

I плыве каля ложка,

Як пава.

— Ты хварэеш?

Замучылі лекі?

Пацярпі,

Не хвалюйся, маленькі!

Хочаш — коўдру тваю

Я папраўлю!

Хочаш — кветак у шклянку

Пастаўлю!

Каля хворага

Без адпачынку

Завіхаецца

Тая дзяўчынка.

Лоб малога пагладзіла,

Бровы, —

I Сяргейка заснуў,

Як здаровы.

I ў сне ўжо,

Што быў нібы казка,

Ён пытае:

— Скажы, калі ласка,

Хто ты?

— Ласка.

— Якая?

— Такая,

Што маленькім

Заснуць памагае.

— Дык застанься са мной,

Мая Ласка!

— Я спяшаю ў калгас,

Да Тараскі.

I, махнуўшы хусцінкаю

Белай,

Неўпрыкметку пайшла,

Паляцела.

Ціхі хлопчык

Ажно засмяяўся:

Ён з хваробай сваёй

Развітаўся!

\* \* \*

Пасварылася з Надзяй

Ларыска.

I за што?

З-за малочнай ірыскі!

Да дзяўчынак

Прыходзіла цёця

Надарыла цукерак

Блазноце.

I дражэ,

І «падушак»

І «мішак».

Немалое багацце

Ў малышак!

Адно цешся з салодкіх

I еш

Ды сябровак частуй ты…

Дык не ж!

Стала крыўдна старэйшай —

Ларысцы,

Што ў Надзеі —

Яшчэ і ірыскі!

Вось старэйшая,

Каб не журыцца,

Адабрала ірыскі

Ў сястрыцы.

Хто паможа

Надзейцы ціхмянай?

Хто ёй верне

Прысмак адабраны?

Можа, цёця?

Яна на рабоце.

Можа, мама?

На працы таксама.

Памагла ёй

Дзяўчына-краса,

За плячмі —

Залатая каса.

I адкуль яна толькі

Ўзялася,

Як пазнала,

Што спрэчка ўзнялася?

На маленькіх нагах

Неабутых

Падышла да дзяўчынак

Надзьмутых.

Белай хусткаю

Твар абмахнула,

На сястрычак

Лагодна зірнула.

— Я завуся, — гаворыць ім,

Ласкай,

Вы паслухайце

Простую казку!

Я прыйшла

Ад Сяргейкі-

Хварэйкі,

Я прыйшла

Ад Тараскі-

Падпаска.

Сумаваў той без ласкі

За статкам,

Калі ў поле падаўся

За таткам.

А пасля пабыла я

За морам,

За бязмежным

Блакітным прасторам.

Там чакаў мяне

Бедны, пануры

Хлопчык з чорнаю-

Чорнаю скурай.

У краіне,

Дзе сонца багата,

Гэты хлопчык

Застаўся без таты.

Тату ворагі злыя

Забілі,

Бо змагаўся ён

Супраць насілля.

Супраць гора змагаўся

Адважна,

Клікаў волю

У свой край неабсяжны…

Пацямнелі,

Як быццам ад ночы,

Васільковыя

Ласчыны вочы.

Залатую касу

Запляла,

Пацішэлых сястрыц

Абняла.

I тады запытала

Ларыса:

— А як хлопчыка клічуць?

— Патрысам.

I ўжо шэпчуцца ціха

Дзяўчынкі…

Ім цяпер

Не да прыкрых учынкаў!

Трэба другу

Пісьмо напісаць,

Падарунак яму

Пераслаць.

I пачула тут госця:

«Патрысік!

Шлём табе мы салодкіх

Ірысак.

I дражэ,

I «падушак» — малышак.

Толькі з’елі мы

Некалькі «мішак».

З падарункам прымі,

Калі ласка,

Нашу светлую

Шчырую Ласку!

Не гаруй,

Мы цябе не забудзем

I пра татку

Раскажам мы людзям.

Будзем дружныя мы

Між сабою

I навек

Пасябруем з табою!..»

\* \* \*

Вось вам, дзеці,

I ўся мая казка

Пра дзяўчынку харошую —

Ласку.

Ласка ўсіх вас

Пабачыць жадала,

Але часу ў яе

Дужа мала.

А таму покуль стрэнецца

З вамі,

Будзьце, дзеці,

Ласкавыя самі!

1962 г.